
 
   [image: cover]
 


ALIX RICKLOFF

Hemmelighetene på Nanreath Hall

Oversatt av

Til mor og far som har ventet på denne


Prolog

London, England

Februar 1923

«Jeg er døende.»

Prue legger sytøyet ned og ser på meg gjennom de horninnfattede brillene, men hun røper på ingen måte sjokket hun må ha fått av nyheten min.

«Kreft, sier mr Porter.» Jeg fortsetter før hun får summet seg til å si noe. «Han råder meg til å ordne opp i mine affærer mens jeg ennå har styrke nok til det, men hva er det å ordne? Det siste honoraret jeg fikk utbetalt for modelljobben var akkurat nok til å dekke utgiftene til legen. Innen Andre kommer tilbake fra Biarritz eller San Remo, eller hvor han nå har reist på leting etter lukrative kommisjoner, så vil jeg ikke være i stand til å stå modell for ham eller noen andre.»

Siden det er en mild vinterdag, har vi benyttet anledningen til å trekke frisk luft i Prues lille hage. Klesvasken flagrer på klessnoren, og i hjørnet ved Grahams hageskjul, er jorden vendt og klar for planting av kål og blomkål. Jeg har dagboken åpen i fanget og har forsøkt å fange den gripende intimiteten, men jeg klarer ikke å konsentrere meg. Minner gjennomsyret av sorg og anger syder for nær overflaten til at jeg kan klare det.

Jeg velger øyeblikket med omhu. Graham er på puben, og jeg og Prue er alene i det lille huset i Queen’s Crescent. Jeg vet at jeg ikke kan skjule sykdommen for henne lenger. Hun er altfor observant og har allerede lagt merke til den manglende matlysten min og hvor raskt jeg blir sliten av den minste anstrengelse. Hun kommer ikke til å bebyrde meg med unyttig sympati. Det er ikke hennes stil. På godt og vondt må livets utfordringer tas på strak arm. Om ikke noe annet, så har hun lært meg det.

«Anna», sier hun bare som om hun kan lese tankene mine. «Du må legge planer for fremtiden hennes.»

Anna. Datteren min. Min kjæreste skatt.

Jeg sendte henne på skolen i morges iført en nystivet forklekjole. Det viltre, røde håret var temmet i to glatte fletter. Hun fikk meg til å bli stående på hjørnet, som seksåring er hun for stor til å bli sett mens hun leier moren sin. Men i siste øyeblikk slo hun de lubne armene rundt halsen min og kysset meg på nesen. Jeg ville klemme henne hardt og aldri slippe henne. Jeg måtte mønstre alt jeg eide av viljestyrke for å slippe henne. Altfor mange ganger har jeg stått taus og sett de jeg er glad i gå sin vei. Idet hun marsjerte stolt av sted med ryggen rak og hodet høyt hevet, bet jeg tennene sammen for ikke å rope henne tilbake.

«Selvfølgelig, men jeg vil ikke at hun skal vite noe, Prue. Ikke om kreften. Lov meg at du ikke sier noe.» Halsen snører seg sammen, og jeg får en plutselig kuldegysning. Fingrene knytter seg, og jeg er overrasket over å se hvordan knokene står ut, og årene som avtegner seg som blå streker under den nesten gjennomsiktige huden på hendene.

«Er du sikker på at det er klokt?»

Jeg tvinger meg til å slappe av i hendene så de ligger flatt på sidene i dagboken, men jeg får meg ikke til å bla tilbake i boken. Ikke ennå. «Jeg har pålagt henne nok byrder, synes du ikke? Jeg vil ikke pålegge henne enda flere.»

Prue skjenker i te til oss og rører inn fire toppede skjeer med sukker i min, som hun vet at jeg liker. Den søte, sirupsaktige varmen glir ned gjennom halsen og varmer magen. Jeg trekker pusten dypt, og fortidens spøkelser trekker seg tilbake, men de forsvinner aldri helt. Nå er jeg glad for deres selskap.

«Du bør skrive til familien din», sier Prue oppfordrende. Selv har hun bare en tynn skive sitron i teen sin. Uttrykket hennes er alvorlig, men jeg ser at hun allerede planlegger hva som må gjøres, at hun haker av på en liste over fremtidige gjøremål i tankene. «Fortell dem det du har fortalt meg. Be dem om hjelp. Om ikke for din skyld, så for Annas. Hun er en Trenowyth, uansett hvordan man snur og vender på det.»

Ved siden av begynner naboen, gale, gamle mrs Vaisvilaf å spille piano. Noen av naboene misliker støyen, men jeg nyter de glimrende forestillingene hennes. Hun spiller Haydn og Mozart mens hun gjenopplever sin ungdomstid på en scene i St. Petersburg. Det er kanskje fordi jeg forstår hva hun føler når fortiden blir mer virkelig enn nåtiden. «Du får det til å lyde så enkelt. Du glemmer at i deres øyne er lady Katherine allerede død og har vært det i årevis.»

Til tross for protestene mine vet jeg at Prues råd er fullstendig logisk. Anna er en Trenowyth. Jeg har gjort henne til en gjennom min egen arroganse. Og jeg skulle ønske jeg hadde mot nok, eller kanskje var skamløs nok, til å skrive og trygle familien om hjelp.

Jeg ser for meg at Anna går fra rom til rom i Nanreath Hall. Skosålene hennes skubber bortover de samme skjeve gulvene, fingrene hennes glir langs det utskårede gelenderet i eik mens hun blir ført nedenunder til sin daglige obligatoriske visitt hos de voksne. Hun ser ut av det samme barneromsvinduet mot den glitrende, grågrønne sjøen og lytter til bruset mens hun ligger i den smale jernsengen og barnepiken snorker i rommet ved siden av.

Men jeg vet selv mens jeg forestiller meg det, at det er en drøm som aldri kan gå i oppfyllelse. Nanreath er tapt for meg. Det er ingen vei tilbake.

Jeg lukker dagboken og stryker fingrene over kalveskinnspermen. Skinnet er blitt mykt og glatt etter mange års bruk. Det er varmt å ta på, som om sjelene til menneskene og stedene som er beskrevet i boken kan bli manet frem ved hjelp av et ord og et pust. «Det er merkelig, men jeg er ikke redd for å dø. Jeg er mer redd for at jeg ikke er her og kan forklare når Anna forstår hvem og hva hun er. Redd for at hun vil komme til å forakte meg.»

«Hvorfor skulle hun gjøre det?»

«Løsunger blir sjelden behandlet pent.» Jeg hater det ordet. Prue krymper seg også og snapper etter pusten. «Noen ganger angrer jeg på at jeg ikke lot som jeg hadde giftet meg», fortsetter jeg. «Det ville ha vært enkelt etter krigen. Det var så mange enker, hvem ville vel ha stilt spørsmål ved enda en? Jeg vet at du syntes jeg var dum som ikke gjorde det.»

«Jeg ville ikke at du skulle bli såret mer enn du allerede var. Du var så skjør, så fortapt. Jeg så ingen grunn til at du skulle gå rundt med skammen som en slags æresmedalje.»

«Nei, det var kanskje dumt.» Jeg trekker litt på skuldrene. Nå som hemmeligheten er ute, merker jeg hvor sliten jeg er. Jeg er tappet for energi. «Men jeg løy for meg selv så lenge, at da jeg til slutt innså sannheten, kunne jeg ikke lyve mer. Ikke engang for Annas skyld.»

«Hun kommer ikke til å forakte deg.» Prue strekker seg over bordet og griper hånden min, klemmer den varsomt i en taus, trøstende gest. «Graham og jeg skal sørge for det.»

Det moderlige blikket bak brillene utstråler den forsikringen jeg søker, selv om jeg ikke spør rett ut. Jeg kunne ikke ha hatt en bedre venn eller en bedre verge for Anna når den tiden kommer. Men ikke engang Prue kjenner til hele historien.

Ingen som fremdeles er i live, gjør det.

Solen velger akkurat det øyeblikket til å bryte frem gjennom skydekket og lyse opp havet av rykende skorsteiner. Strålene faller varme og gylne mot ansiktet mitt. Utmattet lukker jeg øynene, og selv om jeg er i London og livet mitt er i ferd med å ebbe ut, ser jeg det glitrende, vidstrakte havet og kjenner junisolen brenne mot kinnene mens en salt bris blåser håret rundt ansiktet. Mrs Vinters hus ligger nederst i gaten, der kameliaer og sjasmin og jernurt rammer inn en rosa inngangsdør. Fra grammofonen lyder Nellie Melba gjennom et åpent vindu og blander seg med lyden av måkeskrik.

Det er Cornwall sommeren før krigen, og selv om jeg allerede er tjue år, og i mine øyne en voksen kvinne, har livet mitt så vidt begynt.


Kapittel 1

September 1940

«Dette er London.» Den amerikanske nyhetsoppleseren Edward R. Murrows kveldssendinger ble gjentatt i Anna Trenowyths hode mens hun gikk opp fra Aldersgate undergrunnsstasjon og ut i det støvete, gule lyset den sene sommerdagen.

Dette var absolutt ikke London slik hun kjente byen. Etter at tyske bombefly hadde konsentrert sine nattlige bombinger mot byen, hadde den fått et skjær av uvirkelighet. Det var som om alle innbyggerne knyttet nevene og holdt pusten. Selv luften virket ladet og tung, og la seg som et lag bak i halsen med en smak av støv og aske.

Ødelagte gater var sperret av, så bare det å ta seg frem den korte strekningen mellom stasjonen og Graham og Prues hus, ble som et slags brettspill. Ett skritt frem og tre tilbake. Hjemløse sto i kø foran et utbrent varehus, der frivillige delte ut tepper og kaffe. En gjeng gutter rotet rundt i et bombekrater fylt med skrot. De hoiet og plystret over granatsplinter og forvridde metalldeler. En familie gikk med bøyde hoder mot en buss bærende på slitte kofferter.

Hun var blitt advart om hva hun kom til å få se. Hun hadde hørt på nyhetssendingene fra sykehussengen i Surrey mens hun foldet fingrene så hardt at knokene hvitnet. Magen var stram og anspent. Whitechapel, Clerkenwell, Holborn, kjente og kjære navn. Steder hun kunne se for seg når hun lukket øynene. Byen hennes. Hjemmet hennes. Men selv ikke mr Murrows beskrivelser av ødeleggelsene hadde vært nok til å forberede henne på denne grelle virkeligheten.

«Unnskyld, miss. Gaten er sperret. Udetonert bombe.» En politimann stilte seg i veien for henne, tvinnet fløyten rundt fingeren og gynget frem og tilbake på hælene. «Bombegruppen er på vei, men du blir nødt til å gå rundt.» Han så på den mørkeblå Røde Kors-uniformen hennes, og kofferten hun bar på. Vekten av den rev og slet i den vonde skulderen. «Hjemom en tur?»

«En ukes permisjon. Familien min bor like i nærheten. Jeg tenkte jeg skulle overraske dem.»

Rynken i pannen hans ble dypere. Han krummet fingrene om fløyten. «Du er en god datter, miss. Jeg håper at alt er vel der hjemme.»

Anna nikket til takk og begynte på omveien som førte henne østover og så nordover igjen. Med denne farten ville det være middagstid før hun kom frem til det lille huset i Queen’s Crescent. Det var fredag, så Graham kom til å være på puben for sin ukentlige halvliter og en pratestund med karene. Prue ville sitte i stolen ved radioen og lytte til Vera Lynn eller komedien Band Waggon, mens hun bet nervøst på brillestengene.

Anna hadde ikke sett noen av dem siden juli, da de besøkte henne på sykehuset. Hun hadde prøvd å overtale dem til ikke å ta den vanskelige turen fra London til Surrey, men Prue hadde insistert, og Anna hadde ikke orket å si henne imot. Det var utmattende nok bare å skrive noen få setninger på et postkort hver uke. Det var umulig å få dem til å forstå at hun ville være i fred, uten å virke kald og ufølsom. Og hun såret ikke Graham og Prue selv om det betydde at hun måtte bite tennene sammen og holde ut den nærmest kvelende oppmerksomheten.

Akkurat som hun hadde forventet, hadde det blitt et pinlig gjensyn. De hadde ikke visst hva de skulle si der hun lå bandasjert som en mumie. Hun visste at hun var gustenblek og preget av konstante mareritt som gjorde henne uvel. Hun hadde hatt så mye å fortelle, men ingen ord som kunne beskrive de grusomme opplevelsene. Da de til slutt gikk, hadde hun ikke følt noe annet enn skyldbevisst lettelse og en overveldende trang til å kaste opp.

Så mottok hun nye ordre, og hun hadde blitt nødt til å snakke med dem. De var de eneste som kanskje kunne forstå den følelsesmessige dragkampen. Hun hadde latt være å skrive et brev, men i stedet valgt å ringe dem og fortelle nyheten, øse ut av seg forvirringen og tvilen. Graham hadde lyttet uten å avbryte før han overlot telefonen til Prue. Prue ba henne komme hjem på et etterlengtet besøk. De måtte snakke med henne – om moren hennes.

Anna hadde lagt på med skjelvne hender og ordnet med permisjon for å reise til London. Nå, en uke senere, var hun endelig hjemme, men hjemme så ut til å være i sørgelig forfatning.

Hun skiftet den tunge kofferten over i den andre hånden for å lindre de verkende, stive musklene. Svetten sildret nedover ryggen. Det var en varm dag, og det var flere måneder siden hun hadde gått så langt. Men hun hadde ikke hatt råd til drosje selv om hun hadde funnet en. Dessuten kunne hun egentlig ikke klage over at hun ble forbigått i en stillingsutnevnelse på grunn av skadene hun hadde pådratt seg, og så miste motet av litt anstrengelse. Det kom til å bli anstrengelser så det holdt hvis hun vendte tilbake til fronten.

Nei, ikke hvis … når. Når hun vendte tilbake til fronten. Det var ikke noe hvis når det gjaldt det. Hun hadde ikke blitt sykepleier i Røde Kors for å sitte trygt i England, drikke te og spille kort mens andre risikerte livet.

Hun gikk forbi kirken og grønnsakhandleren, rundet hjørnet og satte opp farten da hun hørte glasskår knase under skosålene. Hendene var klamme og gled på lærremmen til vesken. Huden var fuktig og klødde under den tunge ulluniformen.

Bygninger skjente som fylliker på sine grunnmurer. Vinduer var blåst ut, dører revet av hengslene. Et taggete gap som en manglende tann var alt som var igjen av slakterbutikken. Puben så heldigvis uskadd ut, helt til hun kom nærmere. Da la hun merke til at taket hadde rast sammen. Litt av det blanke messingrekkverket stakk opp gjennom sammenraste og splintrede bjelker. Et halvfullt ølglass sto på et bord i et hjørne. En dartpil sto midt i blinken i dartskiven som fremdeles hang på den bakre veggen.

Ti skritt. Tjue. Ødeleggelsene ble verre, husene hadde rast sammen som et barns tårn av byggeklosser. Røyken hang lavt som morgentåke over Themsen. Noen brannmenn kveilet sammen slangene sine på bilen. En politimann strakte et tau over fortauet der en marmortrapp førte til … ingenting.

Nei.

Det strammet til i Annas bryst. Halsen snørte seg sammen rundt en hard, vond klump. Smerten skar gjennom benet og ankelen sviktet. Den skjeve vekten av kofferten fikk henne til å falle på kne. Grus og småstein skar seg inn i huden og skrapte opp håndflatene. Hun brakk seg, men det var ingenting i magen hennes bortsett fra den svake teen hun hadde drukket på toget i morges. Likevel kjente hun hvordan innvollene vred seg, og synsfeltet smalnet.

Det var ikke mulig. Det var en misforståelse. Hun hadde mareritt igjen. Hun kom til å åpne øynene og se gardiner i vinduene og geranium på trappen. Graham og Prue, som sto foran døren og hilste henne velkommen.

«Så, så, miss. Hvordan går det? Du snublet skikkelig på de brosteinene.»

En av brannmennene.

Anna åpnet øynene. Minnene var like forgjengelige som røyken som blåste østover mot Shoreditch. Hun bet i seg et skrekkslagent skrik, lukket munnen for å stoppe hulkene som truet med å overmanne henne. «De som bodde her … vet du hvilket tilfluktsrom de kan ha blitt ført til?»

Brannmennene utvekslet brydde blikk før en av dem påtok seg den tunge oppgaven for dem alle og så på henne og ristet på hodet. «Jeg beklager, miss. Ti døde bare i dette kvartalet. Sju til rundt hjørnet.»

Han behøvde ikke å si noe mer. Det ville ikke bli noen velkomstklem. Ingen trøstende råd. Og ingen avsløringer om moren hennes. Hun stirret vantro på det bombede huset.

«Har du et sted å gå?» spurte brannmannen med dyp, hes stemme. «Noen du kan bo hos?»

«Nei», sa Anna og så vekk. «Ingen i det hele tatt.»

*

Skolen gjorde tjeneste som midlertidig tilfluktsrom for de som hadde mistet hjemmene sine i bombetoktene. Anna hadde ikke noe annet sted å gå, så hun gikk opp trappen mens skumringen senket seg. Gatene ble stadig mer øde, mørket ble bare brutt av de sveipende lyskasterne fra luftvernbatterier.

Bygningen var fullpakket. Noen få heldige hadde fått plass på de smale benkene, resten måtte nøye seg med sementgulvet. Søvn var umulig, men noen få klarte å få seg en høneblund sammenkrøpet på tepper, noen innhyllet i frakker og kåper, med hodet på armene. Nå og da lød høye brak fra luftvernskanoner, etterfulgt av fjerne, dumpe eksplosjoner og sirener.

Anna fikk en kopp kaffe og et smørbrød da hun kom inn, men hun hadde ingen appetitt, og kaffen kjølnet urørt til en svart, tjæreaktig væske. Med famlende fingre tok hun medaljongen hun hadde rundt halsen. Det som begynte som en barnslig beskyttelsesamulett mot busemannen da hun var seks år, hadde blitt til en lykkeamulett under de lange, smertefulle månedene hun lå på sykehuset. En forbindelse til det kjente og kjære når resten av verden hadde gått av hengslene.

Hun strøk tommelen over den gåtefulle inskripsjonen som var inngravert på baksiden – Tilgi min kjære – før hun åpnet medaljongen og så på det kornete fotografiet. Kvinnens fine trekk som sto i kontrast til den bestemte haken og den trassige holdningen, soldatens pene ansikt som fremdeles kunne ses under den krigsherjede uflidde fasaden.

Som alltid lette hun etter likhetstrekk med seg selv i disse to spøkelsesaktige skikkelsene, formen på et øyenbryn, en nese, en bestemt hake. Hadde hun sin mors latter? Sin fars smil?

Hun smekket medaljongen igjen med et foraktelig snøft.

Mor? Far?

Slike begreper skulle bety mer enn egg og sæd og et navn på en fødselsattest. Ansiktene som var udødeliggjort i medaljongen, kunne like gjerne bli kalt herren og damen, upersonlige navn som ikke forvekslet unnfangelse med foreldreskap.

På alle måter som betydde noe, hadde Graham og Prue Handley vært hennes mor og far. De ga henne et hjem da det ville ha vært mye enklere å sende henne til et barnehjem eller en arbeidsanstalt. De hadde trøstet henne da hun brakk armen etter et fall fra et tre da hun var sju år, og da hun fikk blindtarmen fjernet da hun var tolv. De hadde tolerert tenåringsklagingen hennes da hun ble tvunget til å øve på pianoet mens andre piker på hennes alder gikk på kino med gutter. Og når de presenterte henne for fremmede, var det alltid som datteren deres, en erklæring som innebar kjærlighet og en tilhørighet hun alltid hadde tatt for gitt.

Hvor hørte hun til nå?

«Anna? Anna Trenowyth? Er det deg?»

Hun så opp og fikk øye på den gamle naboen mrs Willits som bante seg vei gjennom trengselen mot henne. Hun hadde på seg en blomstrete nattkjole under en herreregnfrakk og gummistøvler på føttene. Håret hennes var dekket av et rødt chiffonskjerf, og en liten veske dinglet fra håndleddet hennes. Hun bante seg vei gjennom en gruppe skravlende husmødre og kløv over en gammel mann som lå sammenkrøpet på frakken sin. Han brummet og snudde ryggen til.

«Det er deg», utbrøt mrs Willits, som om hun forkynte nyheter for BBC. «Jeg syntes nok jeg kjente igjen det røde håret ditt.»

Anna strøk en hårlokk fra pannen og følte seg plutselig selvbevisst over de viltre, gyllenrøde krøllene som så vidt ble holdt i sjakk under hatten.

«Hva i all verden gjør du her, vennen min?» Mrs Willits trengte seg ned på benken ved siden av Anna og pustet ut. «Vi hørte at du fremdeles var i Surrey og rekonvaleserte.»

«Jeg tok toget hit i morges. Jeg …» Anna skjulte følelsene ved å ta en slurk av den kalde kaffen.

«Å, kjære vene, jeg forstår.» Mrs Willits klappet Anna på kneet. «Ikke den hjemkomsten du hadde ventet deg, nei.»

Sinne og sorg lå som en sur klump i mellomgulvet, men det var anger som gjorde nervene hennes så frynsete at hun begynte å skjelve som i feberrier. Hun hadde tatt dem for gitt, trodd at de alltid ville være der slik de alltid hadde vært. Like uforanderlige og velkjente som det overmøblerte, lille rekkehuset som alltid luktet av Grahams Grousemoor tobakk og Prues rosenvannparfyme. Anna stirret ned i koppen med tårer i øynene, men hun kunne ikke bryte sammen nå. Hun blunket vekk tårene og tvang seg til å rette ryggen. Men det føltes som om ryggraden kunne knekke av anstrengelsen. «Unnskyld, mrs Willits. Jeg er så fortvilet.»

«Selvfølgelig er du det, og det er ikke noe å be om unnskyldning for, barnet mitt. Jeg vet at det er vanskelig, men vi må ikke miste håpet. Vi må gå videre og bevare troen på soldatene våre og mr Churchill.» Hun tok frem et parfymert lommetørkle fra utringningen og ga det til Anna. «Handley-paret ville ikke ha ønsket å se deg slik, med rød nese og rødflekket ansikt. Ikke nå som du nettopp er blitt frisk igjen etter det forferdelige som skjedde i Frankrike.»

Anna tørket øynene og smilte svakt. «Det har ikke sunket inn ennå. Jeg mener, jeg vet at de er borte, men jeg føler ikke … jeg vil ikke føle noe. Hvis jeg gjør det, må jeg se i øynene at de virkelig er borte, og jeg kan ikke gjøre det. Ikke ennå. Er det galt? Er det illojalt?»

«Selvfølgelig ikke. Når du er klar, kommer du til å sørge som seg hør og bør, og enn så lenge kan du trøste deg med at de var lykkelige sammen helt til siste stund. Det er ikke så mange som kan si det samme, eller hva? De var stolte som påfugler av deg og krigsinnsatsen din. De skrøt til naboene hele tiden, og leste brevene dine fra Frankrike for oss for å la oss høre hvordan det gikk med jenta deres der borte.»

Anna krøllet sammen lommetørkleet i den skjelvende hånden. «Men jeg var ikke jenta deres, var jeg vel? Ikke egentlig.»

«For noe tull! Selvfølgelig var du det. Har noen sagt noe til deg?» Mrs Willits så seg rundt som om hun lette etter en forbryter å konfrontere. «Har noen sagt noe stygt til deg?»

«Nei, slett ikke.» Anna holdt inne for å trekke pusten og samle tankene. Så buste det ut av henne før hun fikk tenkt seg om. «Husker du moren min? Den virkelige moren min?»

Mrs Willits lente seg tilbake og hevet brynene. «Selvfølgelig gjør jeg det. Hun var et elskelig menneske. Slett ikke hva man ville forvente av en …» Hun presset leppene sammen, som om hun hadde støtt på et vanskelig problem.

«En jarls datter?» avsluttet Anna. «Eller en fallen kvinne?»

Mrs Willits beveget skuldrene i en rask, hissig gest før hun tok seg sammen og veivet med hånden. «Velg selv. Hun var lavmælt, men alltid høflig og aldri overlegen. Ingen ville ha kjent til det ene etter holdningen hennes å dømme, eller forventet det andre hvis ikke du hadde lekt i hagen.»

«Hva med faren min?»

Mrs Willits åpne blikk ble vaktsomt. «Moren din snakket aldri om ham, og det var ikke min sak. Jeg tror ikke engang Handley-paret visste hvem han var, bare at han omkom under krigen og etterlot moren din med et barn, men ingen giftering.» Hun gjorde en pause. «Hva husker du, Anna?»

Anna ristet vemodig på hodet. «Ikke stort. Jeg var bare seks år da hun døde. Hun er mer som en drøm enn en virkelig person.»

Graham og Prue hadde forsøkt å holde minnet om morens hennes levende. De hadde fortalt Anna historier til lady Katherine Trenowyth i hennes øyne ble omgitt av den samme stråleglansen og mystikken som de mest fantastiske figurene i Grimms eventyrbok. En tragisk prinsesse drevet fra slottet av onde krefter. Men hvor endte eventyret og gikk over i sannhet? Hvem var den egentlige lady Katherine? Ville Anna virkelig finne ut av det?

Hun hadde håpet at foreldrene kunne hjelpe henne med å ta den beslutningen. Nå var de borte. Hvem kunne hjelpe henne nå?

Hun så på mrs Willits, som betraktet henne. Blikket hennes var fylt av sorg både for Anna og seg selv.

Anna stakk hånden i lommen og tok ut et krøllete brev. Brevhodet var stivt og forretningsmessig. «Kan jeg få be deg om en tjeneste?»

«Selvfølgelig, vennen min, hva som helst.»

«Jeg mottok dette i forrige uke.» Anna ga henne brevet. «Jeg hadde søkt på en utplassering i utlandet – Egypt eller Det fjerne Østen. Et sted jeg kunne være til nytte. I stedet ble jeg sendt til … vel, du kan lese det selv.»

Mrs Willits skumleste brevet og snurpet sammen munnen. «Ja, jeg forstår dilemmaet ditt.»

«Jeg vet at jeg ble forbigått på grunn av helsen. Likevel, av alle rekonvalesenthjem i England, måtte det bli Nanreath Hall?»

«Det ser virkelig ut som et skjebnens lune at du blir sendt til din mors barndomshjem.»

«Jeg kom for å spørre Graham og Prue om hva jeg burde gjøre. Nå spør jeg deg.»

Mrs Willits brettet sammen brevet omhyggelig, strøk fingrene over hver brett mens hun trakk brynene tankefullt sammen. «Kanskje du bør se på dette som en gave mer enn en forbannelse. Du har fått muligheten til å stige inn i din mors verden, møte familien du aldri ble kjent med. Hvem vet hva som kan skje, hvilke dører som kan åpne seg?»

Anna nappet til seg brevet og stappet det i lommen. «Eller hvilke dører som blir smelt igjen i ansiktet på meg. Hvorfor skal jeg ønske å møte dem? De har da sannelig aldri brydd seg en tøddel om meg.»

Mrs Willits dunket på medaljongen med fingeren og smilte megetsigende. «Kanskje du har spørsmål bare de kan svare på.»

*

Himmelen hadde en perfekt blåfarge. Tynne strimer av skyer strakte seg som fingre mot kontinentet. Fuglene kvitret i barlindhekkene, og langt i det fjerne lød suset fra morgentrafikken. En postmann syklet forbi og plinget med bjellen. En kvinne gikk tur med hunden sin. En normal dag bortsett fra den røde, oppgravde jorden på kirkegården og de sørgende som samlet seg rundt de nye gravene og søkte trøst hos hverandre.

Anna sto ved siden av mrs Willits, som hadde byttet ut regnfrakken og gummistøvlene med et skjørt og en bluse hun hadde fått. Klærne gjorde nytten, men var fryktelig umoderne. Gassmasken hennes hang i pappesken hun hadde over skulderen. «Er det noen du kan gå til nå som Graham og Prue er borte?»

«Nei, men det ordner seg.» Anna presset frem et tappert smil. «Jeg er vant til å klare meg selv. Hva med deg?»

«Jeg har hørt fra datteren min i Cardiff. Hun har bedt meg om å komme dit.»

«Bor Ginny i Wales?»

Ginny Willits, en smart, populær jente, hadde gått i Annas klasse på skolen, og de to hadde vært nære venninner helt til Anna lot seg verve i Røde Kors og reiste hjemmefra. Men de hadde holdt kontakten til evakueringen fra Frankrike satte en stopper for all brevskriving. Og etter det … vel, taushet hadde vært det enkleste.

«Nei, Ginny jobber for krigsministeriet her i London. Du bør besøke henne. Hun tar seg flott ut i uniform. Jeg snakker om den eldste datteren min fra første ekteskap. Mannen hennes er innkalt, og hun trenger selskap.»

Anna la en bukett med høstblomster på hver grav. Hendene var stødige, øynene tørre. Hun hadde bare en vond stramhet i brystet og en klump i halsen som gjorde det umulig å spise. «Jeg er glad for at du kommer deg i trygghet, vekk fra London. Ginny synes nok også at det er godt å vite at du er trygg.»

Mrs Willits snøftet misfornøyd. «Det er feigt å stikke av, synes jeg, men det er ikke noe å gjøre med det. Et lyspunkt er jo at jeg får være sammen med barnebarna mine. George er sju og lille Kate snart tre.»

«Det høres flott ut.»

«Ja, det gjør det, ikke sant? Kanskje hvis jeg konsentrerer meg om det, så slipper jeg å tenke for mye på alt det andre.» Hun lot blikket gli mot Anna. «Familie kan være en velsignelse i vanskelige tider. Det finnes ikke noe bedre enn familie når du står med ryggen mot veggen.»

Anna overhørte den klønete trøsten hennes mens hun sendte en siste bønn opp mot himmelen. Graham og Prue var borte. Den grelle sannheten hamret i tankene til hodet verket. Hun kom ikke til å våkne fra den mørke tunnelen i dette marerittet til den beroligende stemmen fra en sykepleier og den fredelige stillheten på sykehuset.

«Har du bestemt deg for hva du skal gjøre? Skal du følge ordren?»

De sørgende begynte å gå ut fra kirkegården. Anna snudde seg for å følge grusveien mot porten, eller rettere sagt der porten en gang hadde vært. Den, sammen med resten av smijernsgjerdet som omga kirkegården, var dratt opp for å brukes som krigsmateriale.

«Jeg vet at jeg ikke har noe med det, Anna, men jeg føler et ansvar for deg. Jeg liker ikke tanken på at jeg skal reise uten å vite hva som skal skje med deg.»

«Du synes jeg skal dra dit.»

«Ja. Den familien er ditt eget kjøtt og blod, og i tider som denne, er det viktig. Å vite hvem du er og hvor du kommer fra, er viktig.»

«Og hvis de kaster meg på dør?»

«Da vil du få vite det også, ikke sant? Du slipper å gruble på det resten av livet og lure på hva som kunne ha skjedd. Du får visshet, og det er bra. Da får du et fast grunnlag å bygge videre på.»

«Mrs Willits, du kjente Graham og Prue bedre enn noen andre. Da jeg fortalte dem om stasjoneringen, ba de meg komme hjem. De sa at de ville snakke om moren min, og at det var veldig viktig. De var redde for at de hadde ventet for lenge.» Hun sparket til en stein og stirret fremfor seg. «Vet du hva de kunne ha ønsket å fortelle meg?»

«Nei, det vet jeg dessverre ikke, vennen min.»

Anna forsøkte å skjule skuffelsen. «Ja, ja, jeg tenkte bare …»

Mrs Willits klappet henne på hånden. Det moderlige blikket var fylt av medfølelse. «Jeg er glad for at du spurte, kjære deg, og hvis jeg kommer på noe, skal jeg skrive til deg med det samme. Det lover jeg. Og skriv til Ginny hvis du kan. Hun vil bli så glad for å høre at du er frisk igjen.»

«Det skal jeg gjøre, det lover jeg.» Anna stoppet midt på stien uten å bry seg om de andre som skyndte seg forbi. Hun klemte den eldre kvinnen. «Tusen takk for alt. Jeg vet ikke hva jeg skulle ha gjort uten deg.»

«For noe tøys, barn. Jeg har ikke gjort noe annet enn å stikke nesen min i dine saker og komme med en rekke råd du ikke har bedt om, som om du var en av mine egne jenter.»

«Nei, du har fått meg til å se klarere, akkurat slik Graham og Prue ville ha gjort hvis de hadde vært her.» Anna stakk besluttsomt frem haken. «Jeg skal reise til Nanreath Hall. Selv om den hovne familien ikke vil ha noe med meg å gjøre, kan jeg likevel gjøre jobben min. Og hvis jeg virkelig legger meg i selen, får jeg kanskje den stasjoneringen jeg ønsker meg i utlandet.»

«Sånn skal det lyde, jenta mi. Og hvem vet, Anna – den hovne Trenowyth-familien kommer kanskje til å overraske deg.»

Smilet hennes føltes usikkert og brydd, men Anna følte seg lettere til sinns, og den stramme knuten i magen forsvant. Hun stakk armen innunder mrs Willits, og sammen gikk de raskt bortover gaten fra kirken. «Kanskje det, men én ting er sikkert – jeg kommer definitivt til å overraske dem.»

